**ZAPISNIK  25. sestanka Aktiva svetov staršev notranjskih osnovnih šol**

**15. 01. 2018 ob 17.00 uri, OŠ Antona Martina Slomška Vrhnika**

**Prisotni predstavniki svetov staršev naslednjih OŠ:** OŠ Notranjski odred Cerknica – dva predstavnika, OŠ Idrija, OŠ Antona Martina Slomška Vrhnika, OŠ 8 talcev Logatec, OŠ Heroja Janeza Hribarja Stari trg pri Ložu – dva predstavnika, OŠ dr. Ivana Korošca Borovnica, OŠ Ivana Cankarja Vrhnika – dva predstavnika.

**Opravičili odsotnost:** OŠ Črni Vrh, OŠ Tabor Logatec, OŠ Jožeta Krajca Rakek.

**Ob sklicu je bil predlagan naslednji dnevni red:**

1. Potrditev dnevnega reda

2. Potrditev zapisnika 24. sestanka ASSNOŠ

3. Aktivnosti ZASSS in ASSNOŠ

4. Praksa na šolah:

- sistematski pregledi

- pogled na odpravo anonimne prijave na inšpekcijo in možnosti

- različne možnosti prehrane

5. Razno

**K 1.** Z dnevnim redom smo se soglasno strinjali.

**Sklep 25/1**: **Dnevni red sestanka je bil sprejet.**

**K 2.** Potrditev zapisnika 24. sestanka ASSNOŠ s popravki

**Sklep 25/2: Zapisnik 24. Sestanka ASSNOŠ je bil s popravki soglasno potrjen.**

**K 3.** Poročilo o aktivnostih ZASSS je predstavila Anita Jesenko, ki se za ASSNOŠ udeležuje sej koordinacije ZASSS.

**Aktivnosti ZASSS:** Zadnja koordinacija ZASSS je bila 27. 11. 2017 v prostorih MIZŠ, naslednja pa je predvidena za 22. 1. 2018. Sestanek je namenjen obravnavi aktualnih vprašanj, ki so povezani z delovanjem staršev v šoli in življenjem otrok v šoli. **Aktivne so 4 delovne skupine (DS) ZASSS**. Iz ASSNOŠ je večletna članica DS za učna gradiva Anita Jesenko, od 27. 1. 2018 pa še **Bojana Pivko v DS za sistem kakovosti**. Prvega skupnega **sestanek vseh delovnih skupin 22. 1. 2018** pa se bo k **DS za otroke s posebnimi potrebami pridružil Andrej Mihelčič iz OŠ iz Starega trga pri Ložu**. Spodbuja se vključitev širšega števila prostovoljcev iz posameznih aktivov, ki bi želeli bolj aktivno prispevati k kakovostnejšemu izobraževanju naših otrok. Področij, na katerih bi bilo smiselno aktivneje delovati je veliko npr. šport.

Projekt **ParentHelp** (glej prejšnje zapisnike) je še vedno v delu in vabi k sodelovanju pri iskanju in pisanju odgovorov na vprašanja, ki se lahko pojavijo staršem. Ti so na voljo v slovenskem in angleškem jeziku, nekaj je tudi že odgovorov za Slovenijo.

DS ZASSS za učna gradiva pripravlja **analizo skupnih nabavnih cen za delovne zvezke za šolsko leto 2017/18.** Okrožnica bo objavljena v februarju 2018. Za ASSNOŠ bo pripravljena posebna predstavitev (ppt), ki jo lahko uporabite že na februarski seji sveta staršev z namenom transparentnega in pravočasnega pristopa k dialogu pri potrditvi skupne nabavne cene v juniju. Letos bo posebej izpostavljan vpliv spremembe Pravilnika o učbeniških skladih in določena cena 30 evrov za delovne zvezke in druga učna gradiva za učence 1. razredov, ki ji financira MIZŠ preko učbeniških skladov šol.

Aktivno je ZASSS odzval v javnih razpravah na temo problematike izvedbe **sistematskih zdravstvenih pregledov na OŠ**. Razpravo starši spremljamo z veliko zaskrbljenostjo. Ponovno smo priča primeru, da se zaradi težav organizacijske narave problematizira ali celo kar ruši koncept. ZASSS je v dopisu pozval MIZŠ in Ministrstvo za zdravje, da čim prej uredita stanje tako, da bodo učenci še naprej deležni enake zdravstvene preventive, kot so je je bili pred desetletji njihovi starši in učitelji. (objava na <http://www.zasss.si/> dne 2. 11. 2017).

**Posvetovanje in zasedanje skupščine ZASSS bo 7. 4. 2018** bo na POŠ Polica (OŠ Brinje Grosuplje). Tema posveta se bo nanašala na vprašanje, kaj sodi v **obvezni program osnovne šole**, saj ugotavljamo velike razlike v razumevanju tega pojma in različnih praksah na šoli.

Razprava udeležencev: Kar se tiče same kakovosti dela učiteljev, so tu objektivni rezultati, ki so odvisni od razvojne značilnosti otrok, hkrati pa mora učitelj imeti določeno odgovornost in strokovnost glede tega.

Del šolskega programa poteka prek organizacij, ki imajo finančno korist – izgleda kot para-šolska dejavnost, ki je siva cona, ki vedno jasna tudi s strani vodstva šol. MIZŠ morajo točno opredeliti, kaj je osnovni, razširjeni oziroma nadstardni del OŠ – ali so to interesne dejavnosti ali dejavnosti, ki jo šola gosti (komercializacija šole?). »Siva področja«: npr projekt Eko šola, (šola je lahko ekološka ne glede na vključenost v projekt), fotografiranje otrok (izstavljanje računov šoli/firmi, zbiranje denarja…, dobra praksa: naročanje po spletu), izvedba šolskih ekskurzij, dejavnosti.

Aktivnosti staršev naj bodo usmerjene v teme, kjer bi morali bolj sodelovati ravnatelji in starši in podati pripombe na MIZŠ:

* doseganje skupnih ciljev, smernice – predvsem pri učnih gradivih in učnih načrtih,
* omogoči, da se bo lahko 0,5 % akontacije dohodnine namenilo šolskim skladom,
* NPZ-jih in pri merila pri omejitvah vpisa v SŠ – NPZ-jih,
* poučevanje tujih jezikov.

**Aktivnosti ASSNOŠ:**

Predstavniki ASSNOŠ v DS ZASSS: predstavnica v DS za učna gradiva, prvič predstavnik v DS za sistem kakovosti in en predstavnik se bo poskusno udeležil DS za otroke s posebnimi potrebami. Skupni sestanek vseh DS na MIZŠ 22. 1. 2018.

10 OŠ ASSNOŠ (od 13) je izpolnilo spletni obrazec za analizo skupne nabavne cene DZ za šolsko leto 2017/18. Na to temo se bomo skušali predstavniki z gradivom ZASSS na to temo bolj angažirani na svojih šolah s predstavitvami izsledkov raziskave ZASSS.

Predlogi in pripombe ASSNOŠ, ki bi lahko prispevali k boljši kakovosti izobraževanja, se preko predsednice ASSNOŠ posreduje koordinaciji ZASSS. Podobno prispevajo člani v delovnih skupinah ZASSS. Preko navedenih poti ali individualno se predloge in pripombe posreduje na MIZŠ.

Aktivacija mirujočih članov ASSNOŠ. Ker s sodelovanjem v aktivu vsi samo pridobimo, če se sestankov udeležimo in si izmenjamo dobre prakse, se primerno opomni šole oziroma svete staršev, da aktiv deluje.

**Sklep 25/3: Predstavnik OŠ 8. talcev Logatec do naslednjega sestanka pripravi udeležbo članov na dosedanjih sestankih ASSNOŠ, predsednica pa posebej povabi na prihodnji sestanek ASSNOŠ tiste šole (svete staršev) in obvesti vodstva, ki mirujejo.**

**K 4. Praksa na šolah**

* **Sistematski pregledi v šolah ASSNOŠ:** Po 10. 10. 2017 se je v medijih kot na posameznih šolah pojavila huda razprava. V ASSNOŠ je bilo ugotovljeno, da šole različno organizirajo sistematske preglede – večinoma v okviru naravoslovnih dni (s predavanji) – ti se odvijajo v šolah in/ali v zdravstvenih domovih. V nekaterih primerih so problem tujci (premajhno informiranje staršev, veroizpoved v povezavi z odvzemom krvi/cepljenjem), varstvo osebnih podatkov, ki pa po našem mnenju ustrezno deluje (zdravnik razredničarki pove samo osnovne ugotovitve o zdravniškem pregledu, zdravnik pa starše po pošti obvesti, če je kaj narobe z zdravstvenim stanjem njihovega otroka in napotitvi k specialistu). Primeri, ko bi želeli biti starši prisotni na pregledu (ali odklanjanje cepljenja brez zdravstvene podlage) so zelo redki, vendar po naših podatkih ti ne predstavljajo težave za utečen sistem organiziranja sistematskih pregledov. Največji problem pa so prevozi otrok na pregled iz šole do zdravstvenega doma, saj je strošek relativno visok (npr. 6 EUR) in gre v breme staršev. Večinoma pa se šole nahajajo v bližini zdravstvenega doma.
* **Pogled šol v ASSNOŠ na odpravo anonimne prijave na inšpekcijo.** Vsak posameznik ali skupina ima možnost skladno z veljavno zakonodajo podati prijavo na Inšpektorat za šolstvo. Obravnava se tudi anonimne prijave. Te so lahko, poleg upravičenih, tudi neupravičene ali celo zlonamerne. Glede na navedeno je učiteljsko združenje konec 2017 začelo z zbiranjem podpisov za odpravo obravnave anonimne prijave v šolstvu <https://www.pravapeticija.com/anonimne_prijave>. Razprava o opravičenosti prijave na inšpekcijo se je razmahnila tudi v medijih.

Podali smo naslednja mnenja:  
 – nujno je, da možnost anonimne prijave ostane – inšpektor na osnovi prijave opravi postopek, pri katerem se razišče prijava (med postopkom se lahko tudi ugotovi kdo je podal prijavo, kar je potrebno zakriti), tekom postopka je potrebno pridobiti dokaze in jih preučiti;  
- veliko staršev se ne želi izpostavljati s problemom na šoli, saj bi s tem lahko ogrozil svojega otroka (slabša ocena do konca šolanja), zato raje potrpijo;  
- slovenska družba večinoma »rešuje« programe na kavi ali v gostilni, ne pa neposredno z učiteljem, razrednikom, na roditeljskih sestankih, svetu staršev…   
- poraja se dvom v pozitivni učinek prijave na učenca/učence, kako npr. dokazati, da dela nekaj učitelj narobe – brez snemanja, otroci ne smejo pričati – kako to dokazati ravnatelju oziroma ravnateljici šole, saj se bo učitelj ob prisotnosti ravnatelja v razredu vedel ustrezno;   
- ugotavljali smo, da tudi, ko se dokaže neustrezno ravnanje učitelja ali njegova nestrokovnost, zelo redko pride do odpovedi delovnega razmerja;  
- pošteno je, da se prijavitelj pod svojo prijavo podpiše in navede objektivne dokaze;  
- ugotavljamo pa, da to v določenih primerih ni mogoče in je potrebno zagotoviti anonimnost prijavitelja – npr. ocenjevanje določenega učenca pri določenem učitelju;  
- iz naših izkušenj z inšpekcijo (iz drugih področij) pa smo se strinjali, da je neupravičeno prijavo nesmiselno na šoli potencirati in preveč razglabljati, ampak se zadevo čim hitreje razreši;  
- vsi smo se strinjali, da je namerno blatenje in podtikanja v (prijavah) povsem neprimerno.

* **Različne možnosti prehrane na šolah v ASSNOŠ.** Šolsko prehrano ureja **Zakon o šolski prehrani** (Ur. l. RS, št. 3/13, 46/14 in 46/16 – ZOFVI-K), katerega cilj je, da ob upoštevanju načel trajnostne potrošnje zagotavlja kakovostna šolska prehrana, s katero se vpliva na optimalni razvoj učencev, na razvijanje zavesti o zdravi prehrani in kulturi prehranjevanja, na vzgajanje in izobraževanje za odgovoren odnos do sebe, svojega zdravja in okolja ter omogoči učencem in dijakom dostopnost do zdrave šolske prehrane. Učencem iz socialno manj vzpodbudnih okolij zagotavljajo enake možnosti pri doseganju navedenih ciljev. **Šola mora za vse učence organizirati obvezno samo malico** (šola lahko kot dodatno ponudbo organizira tudi zajtrk, kosilo in popoldansko malico). **Dietne obroke organizira šola v okviru dodatne ponudbe**, v skladu s svojimi zmožnostmi. Pri organizaciji šolske prehrane se upoštevajo smernice za prehranjevanje v vzgojno-izobraževalnih zavodih, sprejete na Strokovnem svetu RS za splošno izobraževanje. Šola ima **Pravila šolske prehrane** (ki jih obravnava tudi svet staršev), lahko ima tudi **skupino za prehrano** (s pravili šolske prehrane določi njeno sestavo, število članov in mandat). V letnem delovnem načrtu šole se opredeli vzgojno-izobraževalnih dejavnosti, povezanih s prehrano, in dejavnosti, s katerimi vzpodbuja zdravo prehranjevanje in kulturo prehranjevanja.

V skladu navedenim je tudi odgovor MIZŠ OŠ Cerknica, ki se zanima za uvedbo tudi **vegetarijanskega jedilnika.** Na šolah v ASSNOŠ so različne možnosti prehrane, vse šole imajo svojo kuhinjo (in prevoz na podružnice) – povsod je zagotovljena malica in kosilo z dietnimi obroki iz zdravstvenih razlogov otrok. Vegetarijanski obroki po opažanjih staršev pomenijo bolj odsotnost mesa in mesnih izdelkov in večja količina druge hrane (npr. riž, krompir, solata), kar pa pomeni hranilno neuravnotežene obroke vegetarijanskim otrokom. Zavedamo se, da vsem željam staršev po različnih načinih prehranjevanja (vaganstvo, hrana brez dodanih sladkorjev, samo biološko pridelana hrana, presna, košer, halal…) ni mogoče ustreči, niti niso v skladu s smernicami. Poudarjamo dialog na šoli na temo prehrane v skupini za prehrano (op. naj prehrana ne bo glavna tema sveta staršev). Podpiramo prakso OŠ Cerknica, ki je na šoli izvedla anketo v zvezi z vegetarijansko prehrano. Glede na pogost način prehranjevanja, bi bilo to vprašanje smiselno urediti na nivoju države. Potrebno podati pobudo iz strani ASSNOŠ.

**K 5. Razno:**

Izpostavljeni so bili problemi, predlogi šol:

- Šolski prevozi so v pristojnosti občin – problem organiziranja (koncesionarji), sestanki s predstavniki občine, izpostavljeni so bili tudi stroški prevozov na dejavnosti.   
- Šolski okoliši na Vrhniki, kjer se število šoloobveznih otrok povečuje. Obe šoli polni, OŠ A.M. Slomšek se dozidava. Prerazporejanje otrok povleče za sabo tudi prevoze otrok. Pomemben sestanek s predstavniki občin, obeh šol na območju občine, predstavniki svetov staršev šol.

- kakovost šolanja na šolah, oddaljenih od mestnega okolja – ni druge šole v bližini, podeželju – opazen manjši interes nekaterih učiteljev. Razlike glede na šole. Nekatere šole na podeželju ne opažajo razlik v kakovosti poučevanja.

- varnost v cestnem prometu – član pristojnega sveta na nivoju občine naj bo tudi predstavnik sveta staršev šol.

- Podružnična šola z nižjim izobraževalnim standardom – navodila MIZŠ, da učna gradiva sofinancirajo starši v polovičnem deležu. Prej vsa gradiva brezplačna. Gradivo je prilagojeno in ga je malo, vendar neobhodno potrebno za delo z učenci.   
~~po novem šola oz. ministrstvo ta program sedaj financira 50 %, ostalo pa starši – prišla direktiva iz strani MIZŠ na šolo – postal je to velik problem staršev, ki si tega programa sedaj ne morejo več privoščiti v taki meri kot predhodno – delovni zvezki, ki so obvezni in program brez tega ne more-~~

- Vzorčni poslovniki o delovanju svetov staršev, ki so na voljo na spletni strani ZASSS se morajo v delu glasovanja namestnikov predstavnika oddelka spremeniti. Po nedavnem tolmačenju zakonodaje namestniki nimajo pravice glasovanja na svetu staršev (glej prejšnji zapisnik).

- Kam sodi delovni učbenik? Delovni učbenik je skladno z definicijo učbenik e elementi delovnega zvezka. Podvržen je sprejemanju na strokovnem svetu (delovni zvezki ne se potrjujejo). Delovni učbenik je del učbeniškega sklada. Predsednica priskrbi pisno obrazložitev.

- Stavka učiteljev je napovedana. Je ustavna pravica delavcev šole, vendar ta dan šola ne bi smela biti zaprta za učence, organizirano varstvo otrok. Nadomeščanje zaradi stavke ni predvideno v LDN (število delovnih sobot je omejeno). Šole predstavijo nižjo realizacijo programa ob koncu leta.

- **Mobiteli v šoli** – ta problematika bo obravnavana na naslednji seji ASSNOŠ.

- Predstavnik OŠ Heroja Janeza Hribarja Stari Trg je izpostavil – projekt Svetovne zdravstvene organizacije WHO o učenju življenjskih veščin. Ugotavlja, da to sedanjim otrokom manjka in da ni vse samo v naučenem znanju. Zanima ga, kje je bil v Sloveniji je vpeljan projekt.

- Spodbujanje prostovoljstva na šolah. Predlog strategije za delovanje na šoli. Preveriti na šoli. Pazljivost, da se ne favorizira nekatere skupine, združenja.

- Nove analize: Športno-vzgojni karton ali SLOfit, ki je nacionalni sistem za spremljavo telesnega in gibalnega razvoja otrok in mladine, v katerega so vključene vse slovenske osnovne in srednje šole (2015 poskusno še za študente). S pomočjo podatkov ŠVK se lahko spremlja svoj telesni in gibalni razvoj posameznika in populacije. Izvaja se že več kot 30 let v sodelovanju s Fakulteto za šport. Osnova 95. člen Zakona o osnovni šoli. Na spletni strani nekaj zanimivosti: <http://www.slofit.org/>. Šole vključene v projekt Zdrav življenjski slog imajo zadnja leta boljše rezultate.

* Domače naloge
* Jutranje in popoldansko varstvo

**Sklep 25/3: Naslednji sestanek bo predvidoma 13. 3. 2018 ob 17. uri v OŠ 8. talcev Logatec ob 17.uri**

Sestanek je bil zaključen ob 20.uri.

Zapisal: Urban Žnidaršič, OŠ Antona Martina Slomška